DR vil afskaffe den betalte spisepause. Det får nu journalisterne i DR Nyheder til at nedlægge arbejdet.

Julie Hornbek Toft, født 1982, er reporter på Finans. Hun er medlem af vores særlige trendgruppe og dækker derudover medie- og reklamebranchen samt teleindustrien og tech. Julie har de seneste fire år dækket den danske mediebranche som reporter på MediaWatch og har før det arbejdet på Jyllands-Postens erhvervsredaktion. Julie har læst til journalist på Syddansk Universitet og har en MA i international journalistik fra City University, London, med praktikophold på Jyllands-Posten og Financial Times. Julie er bachelor i film- og medievidenskab fra Københavns Universitet og har bl.a. skrevet om tv-serien ’Klovn’ og Frank Hvams uheldige besøg i en kattebakke i det Danske Filminstituts tidsskrift, Kosmorama.

Journalisterne i DR's nyhedsmaskine har nedlagt arbejdet i protest mod ledelsens plan om at afskaffe den betalte spisepause.

De har besluttet at nedlægge arbejdet indtil i morgen, lørdag, kl. 09, bekræfter tillidsrepræsentant Anne Serlev, DR Nyheder.

Arbejdsnedlæggelsen betyder, at tv-nyhederne bliver aflyst, mens Radioavisen og nyhedsstrømmen på Dr.dk fortsætter, melder DR.



DR's ledelse varslede tidligere på ugen, at medarbejderne fredag ville få besked om, at den daglige halve time lønnede frokost ville blive afskaffet fra foråret 2017.

Meldingen har vakt protester hos en række fagforeninger, der mener, at vilkårerne omkring spisepausen bør behandles i forbindelse med overenskomstforhandlingerne. Dansk Journalistforbund har anlagt en faglig voldgiftssag.

Årsagen er, ifølge DR, sidste års sparerunde, der skulle frigøre 161 mio. kr.. Målet er at få mere effektiv arbejdstid ud af medarbejderne og ville samlet set spare DR for 45 mio. kr. om året ifølge mediehuset.

DR's ledelse har længe ønsket at afskaffe den betalte frokostpause. Sidste sommer meldte ledelsen, med generaldirektør Maria Rørbye Rønn i spidsen, ud, at der stadig var mulighed for at beholde den, hvis medarbejderne kunne komme med alternative løsningsforslag.

Medarbejderne har siden, over for fagbladet Journalisten, sagt, at deres løsningsforslag, bl.a. et treårigt ansættelsesstop, er blevet afvist.

De betalte spisepauser, der er tradition for på mange mediearbejdspladser, har de seneste år været under angreb lige som orlovsordningerne. Bl.a. opsagde ledelsen på dagbladet Børsen den lønnede pause, hvorefter den faglige gruppe anlagde voldgiftssag. Ledelsen tabte sagen og måtte kompensere medarbejderne for de ikke lønnede spisepauser. Siden er mediehuset og medarbejderne dog blevet enige om en overenskomst, der afskaffer den lønnede frokost for nyansatte.